# จาง หมิน

| จาง หมิน |
| --- |
| 臧旻 |
|  |
| เจ้าเมืองไท่หยวน (太原太守 *ไท่-ยฺเหวียนไท่โฉ่ว*) |
| **ดำรงตำแหน่ง** ?–? |
| เจ้าเมืองจงชาน (中山太守 *จงชานไท่โฉ่ว*) |
| **ดำรงตำแหน่ง** ?–? |
| นายกองพันฉางฉุ่ย (長水校尉 *ฉางฉุ่ยเซียวเว่ย์*) |
| **ดำรงตำแหน่ง** ?–? |
| ขุนนางที่ปรึกษา (議郎 *อี้หลาง*) |
| **ดำรงตำแหน่ง** ?–? |
| ขุนพลราชองครักษ์ชนเผ่าซฺยงหนู (匈奴中郎將 *ซฺยงหนูจงหลางเจี้ยง*) |
| **ดำรงตำแหน่ง** ? – ค.ศ. 177 (177) |
| กษัตริย์ | พระเจ้าเลนเต้ |
| เจ้าเมืองตันเอี๋ยง (丹楊太守 *ตานหยางไท่โฉ่ว*) |
| **ดำรงตำแหน่ง** ค.ศ. 174 หรือ 175 (174 หรือ 175) – ? |
| กษัตริย์ | พระเจ้าเลนเต้ |
| ข้าหลวงมณฑลยังจิ๋ว (揚州刺史 *หยางโจวชื่อฉื่อ*) |
| **ดำรงตำแหน่ง** ? – ค.ศ. 174 หรือ 175 (174 หรือ 175) |
| กษัตริย์ | พระเจ้าเลนเต้ |
| นายอำเภอหลูหนู (盧奴令 *หลูหนูลิ่ง*) |
| **ดำรงตำแหน่ง** ?–? |
|  |
| ข้อมูลส่วนบุคคล |
| เกิด | ไม่ทราบ เมืองเช่อหยางหู อำเภอเป่าอิง มณฑลเจียงซู |
| เสียชีวิต | ไม่ทราบ |
| บุตร | จาง หง (臧洪) |
| อาชีพ | ขุนนาง, ขุนพล |
|  |
|  |
| ชื่อภาษาจีน |
| จีน | 臧旻 |
|

| การถอดเสียง |
| --- |
| ภาษาจีนมาตรฐาน |
| พินอิน | Zāng Mín |

 |
|  |
|  |
|  |

**จาง หมิน** (จีน: 臧旻; พินอิน: *Zāng Mín*) เป็นขุนนางและขุนพลชาวจีนในยุคราชวงศ์ฮั่นตะวันออก (東漢 *ตงฮั่น*) ดำรงตำแหน่งข้าหลวงมณฑล (刺史 *ชื่อฉื่อ*) ของมณฑลยังจิ๋ว (揚州 *หยางโจว*) ในรัชสมัยพระเจ้าเลนเต้ (漢靈帝 *ฮั่นหลิงตี้*) จาง หมินมีความรอบรู้และคุ้นเคยกับภูมิประเทศ ขนบธรรมเนียมประเพณี และผู้คนในภูมิภาคตะวันตก (西域 *ซี-ยฺวี่*) จาง หมินเป็นบิดาของจาง หง (臧洪) ขุนพลและขุนศึกในช่วงปลายยุคราชวงศ์ฮั่นตะวันออก

## ประวัติ

จาง หมินเป็นชาวอำเภอเช่อหยาง (射陽縣 *เช่อหยางเซี่ยน*) เมืองกองเหลง (廣陵郡 *กว่างหลิงจฺวิ้น*) ซึ่งปัจจุบันคือเมืองเช่อหยางหู (射陽湖鎮 *เช่อหยางหูเจิ้น*) ทางตะวันออกเฉียงเหนือของอำเภอเป่าอิง (寶應縣 *เป่าอิงเซี่ยน*) นครหยางโจว (揚州市 *หยางโจวชื่อ*) มณฑลเจียงซู (江蘇)

จาง หมินมีความสามารถในด้านการบริหารราชการ เมื่อเข้ารับราชการก็มีชื่อเสียงในฐานะข้าราชการที่ดี จาง หมินเริ่มรับราชการเป็นเจ้าพนักงานในที่ว่าการมณฑลชีจิ๋ว (徐州 *สฺวีโจว*) ต่อมาได้เป็นขุนนางในสำนักของเสนาบดีมหาดไทย (司徒 *ซือถู*) ต่อมาได้รับการแต่งตั้งเป็นนายอำเภอ (令 *ลิ่ง*) ของอำเภอหลูหนู (盧奴縣 *หลูหนูเซี่ยน*) ที่ว่าการมณฑลกิจิ๋ว (冀州 *จี้โจว*) เสนอชื่อจาง หมินว่าเป็นผู้มีความสามารถโดดเด่นเป็นพิเศษ จาง หมินจึงได้รับการแต่งตั้งเป็นข้าหลวงมณฑล (刺史 *ชื่อฉื่อ*) ของมณฑลยังจิ๋ว (揚州 *หยางโจว*)

ช่วงเวลาระหว่างวันที่ 4 ธันวาคม ค.ศ. 172 ถึง 1 มกราคม ค.ศ. 173 ในรัชสมัยพระเจ้าเลนเต้ (漢靈帝 *ฮั่นหลิงตี้*) หือฉง (許昌 *สฺวี่ ชาง*) ก่อกบฏขึ้นในอำเภอโกวจาง (句章縣 *โกวจางเซี่ยน*) เมืองห้อยเข (會稽郡 *ไคว่จีจฺวิ้น*) สถาปนาตนเป็นพระเจ้ายังเป๋ง (陽明皇帝 *หยางหมิงหฺวางตี้*) และแต่งตั้งสฺวี่ เชิง (許生) ผู้บิดาเป็นอ๋องแห่งเยฺว่ (越王 *เยฺว่หวาง*) หือฉงและบุตรชายชื่อสฺวี่ เฉา (許韶) ร่วมกันปลุกระดมผู้คนในหลายอำเภอให้ร่วมก่อกบฏ มีคนเข้าร่วมหลายหมื่นคน ราชสำนักของราชวงศ์ฮั่นมอบหมายให้จาง หมินและเฉิน อิ๋น (陳夤) เจ้าเมือง (太守 *ไท่โฉ่ว*) ของเมืองตันเอี๋ยง (丹陽郡 *ตานหยางจฺวิ้น*) นำพลไปปราบกบฏ

เมื่อ ค.ศ. 174 ซุนเกี๋ยน (孫堅 *ซุน เจียน*) ซึ่งเวลานั้นดำรงตำแหน่งนายกองพัน (司馬 *ซือหม่า*) ประจำเมืองง่อกุ๋น (吳郡 *อู๋จฺวิ้น*) ระดมกำลังทหารได้พันกว่านาย แล้วยกมาสมทบกับจาง หมินและเฉิน อิ๋นในการปราบกบฏหือฉง ต่อมาในช่วงระหว่างวันที่ 12 ธันวาคม ค.ศ. 174 ถึง 9 มกราคม ค.ศ. 175 จาง หมินพร้อมด้วยเฉิน อิ๋นและซุนเกี๋ยนปราบปรามกบฏหือฉงและสังหารหือฉงได้สำเร็จ จาง หมินเสนอความดีความชอบของซุนเกี๋ยนจากการมีส่วนร่วมในการปราบกบฏหือฉง ซุนเกี๋ยนจึงได้รับการแต่งตั้งเป็นผู้ช่วยนายอำเภอประจำอำเภอเหยียนตู๋ (鹽瀆縣 *เหยียนตู๋เซี่ยน*) ส่วนจาง หมินได้รับการแต่งตั้งให้เป็นเจ้าเมืองของเมืองตันเอี๋ยง

## ดูเพิ่ม

* รายชื่อบุคคลในยุคสามก๊ก

## หมายเหตุ

## อ้างอิง

## บรรณานุกรม

* ตันซิ่ว (คริสต์ศตวรรษที่ 3). *สามก๊กจี่* (*ซานกั๋วจื้อ*).
* เผย์ ซงจือ (คริสต์ศตวรรษที่ 5). *อรรถาธิบายสามก๊กจี่* (*ซานกั๋วจื้อจู้*).
* ฟ่าน เย่ (คริสต์ศตวรรษที่ 5). *โฮ่วฮั่นชู*.
* de Crespigny, Rafe (2007). *A biographical dictionary of Later Han to the Three Kingdoms (23–220 AD)*. Leiden: Brill. ISBN 978-90-04-15605-0.